Шақ (етістік)

Етістіктің шақ категориясы — іс-әрекет, жай-күйдің болу мезгілі мен сөйлеп тұрған уақыт арасындағы қарым-қатынасты білдіретін грамматикалық категория. Етістіктің шақ категориясы қимыл, іс-әрекеттің сөйлеп тұрған сәтпен байланысты болып өткендігін немесе болып жатқанын, не әлі болмағанын, бірақ болатынын білдіріп, әр түрлі жолдармен жасалады.

Қимыл мен әрекеттің жүзеге асу кезеңін білдіру етістік шағы деп аталады. Етістік шақтары  етістік түбірге -ды, -ді, -ты, -ті, -мақ, -мек, -пақ, -пек, -бақ, -бек жұрнақтары қосылу арқылы жасалады. Шақтық мағына дара етістікпен де, күрделі етістікпен де беріледі.

Мысалы: Мен 1990 жылы тудым немесе биыл мен 14 жастамын. Бұл сөйлемдерде мезгілдің нақты уақыты айтылған. Ал шақ жұрнақтары арқылы іс, қимылдың өту кезеңдері сөйлеп тұрған кезбен анықталады.
 Етістіктің шақтары 
Қазақ тілінде етістіктің 3 шағы бар: осы шақ, өткен шақ, келер шақ. 
 Осы шақ 
Осы шақ сөйлеп тұрған сәтпен байланысты қимылдың, іс-әрекеттің болып жатқанын, не дағдылы түрде болып тұратынын білдіреді. Мысалы, “келе жатыр”, “оқып отыр”, “жел соғады”. 

Осы шақтың 2 түрі бар: 

1) Ауыспалы осы шақ. 

2) Нақ осы шақ. 

Ауыспалы осы шақ “-а;-е;-й” көсемше тұлғалы етістіктің жіктелуі арқылы жасалады (“Мен жүземін, оқимын”. “Сен жүзесің, оқисың”. “Сіз жүзесіз, оқисыз”. “Ол жүзеді, оқиды”). Немесе дағдылы түрде болып тұратын құбылыстарды білдіреді: “жаңбыр жауады”, “құс ұшады”, “ит үреді”. Бұл етістіктің осы не келер шақты білдіріп тұрғаны сөйлемнен анықталады. 

Нақ осы шақ қалып етістіктің (“жүр”, “жатыр”, “отыр”, “тұр”) тікелей жіктелуі арқылы немесе негізгі етістіктерге осы қалып етістіктердің тіркесіп, жіктеліп келуі арқылы жасалады (“Мен отырмын, жазып отырмын”. “Сен отырсың, жазып отырсың”. “Сіз отырсыз, жазып отырсыз”. “Ол отыр, жазып отыр”). Мұнда нақ осы шақтық мәнді қалып етістіктердің семантикасы береді, сондықтан өзге түбір етістіктерден өзгеше тікелей жіктеледі. Оның мәні қалып етістіктердің қазіргі тұлғалары түбір емес: “отыр” — “ол турур”, “тұр” — “тұрұр”, “жүр” — “Жүрүр”, “жат” — “жатыр”, яғни болып жатқан қимылды білдіретін “-ур;-ұр;-үр;-р” қосымшаларының кірігуінен жасалған. 

Жақ жекеше түрі

I | Мен отырмын (жүрмін, тұрмын, жатырмын)

II | Сен отырсың (жүрсің, тұрсың, жатырсың) 

Сіз отырсыз (жүрсіз, тұрсыз, жатырсыз)

III | Ол отыр (жүр, тұр, жатыр)

Жақ көпше түрі

I | Біз отырмыз (жүрміз, тұрмыз, жатырмыз)

II | Сендер отырсыңдар (жүрсіңдер, тұрсыңдар, жатырсыңдар) 

Сіздер отырсыздар (жүрсіздер, тұрсыздар, жатырсыздар)

III | Олар отыр (жүр, тұр, жатыр)


Күрделі нақ осы шақта негізгі етістік “-ып;-іп;-п”жұрнақтарымен келіп, отыр, тұр, жүр, жатыр  етістіктері көмекші етістік қызметінде жіктеліп жұмсалады.
жекеше көпше
Мен оқып жатырмын. Біз оқып жатырмыз.
Сен оқып жатырсың. Сіз оқып жатырсыз. Сендер оқып жатырсыңдар. Сіздер оқып жатырсыздар.
Ол оқып жатыр. Олар оқып жатыр.

 Өткен шақ 
Өткен шақ — іс-әрекет, қимылдың сөйлеп тұрған уақыттан бұрын болып өткенін білдіретін етістіктің шақтарының бір түрі. 

Өткен шақ 3 топқа бөлінеді: 

1) Жедел өткен шақ “-ды;-ді”, “-ты;-ті” жұрнақтары арқылы жасалып, іс-әрекеттің жуық арада ғана болып өткенін, аяқталғанын көрсетеді. Мысалы: “келдім”, “таптыңдар”. 

2) Ежел (бұрынғы) өткен шақ іс-әрекеттің сөз болып отырған уақыттан көп бұрын іске асқанын білдіріп, айғақты түрі есімшенің “-ған;-ген / -қан;кен”, айғақсыз түрі көсемшенің “-ып;-іп;-п” тұлғаларындағы етістіктің тікелей жіктелуі арқылы жасалады. Мысалы: “барған”, “айтқан”, “барыпты”. 

3) Ауыспалы өткен шақ — іс-әрекеттің бірнеше дүркін болып өткенін білдіреді. Есімшенің “-атын;-етін / -йтын;-йтін” формалары арқылы жасалады. Мысалы, “тыңдайтынбыз”, “көретінсіңдер”. Келер шақ іс-әрекеттің сөйлеп тұрған сәттен кейін болатынын білдіретін етістіктің бір шағы. 

 Келер шақ 
Келер шақтың негізгі 3 түрі бар: 

1) Болжамды келер шақ —  есімшенің “-ар;-ер;-р;-с” қосымшалары арқылы жасалады: “берерміз”, “айтпассың”. Болжамды келер шақ аналитикалық тәсілмен: “-атын;-етін” есімше тұлғалы етістікке “шығар”, “секілді”, “тәрізді” сөздері тіркесуі мен “-і” тұлғалы тұйық етістіктің тәуелдік немесе барыс септік формасына “мүмкін”, “тиіс”, “қажет”, “керек” тәрізді сөздердің тіркесуі арқылы жасалады. 

2)Мақсатты келер шақ етістік түбірге “-мақ;-мек / -бақ;-бек / -пақ;-пек” қосымшалары жалғану арқылы жасалады: “жүрмек”, “айтпақпын”. 

3) Ауыспалы немесе жалпы (анық) келер шақ — етістік түбірге көсемшенің “-а;-е;-й” қосымшалары жалғанып, жіктеліп жасалады. Мыс.: “барады, оқиды”.

Морфологиялық талдау үлгілері.

Сөздерді тұлғасына қарай талдағанда мына шартты белгілер қойылуы керек.
-түбір
-жұрнақ
-жалғау

Мысалы: Оқушылар жазғы демалыс кезінде тауға серуенге шықты.
1.Сөйлемдерге  морфологиялық талдау жаса.
Мен хайуанаттар саябағында көптеген аңдарды көрдім. Піл өте үлкен екен. Менің бір кішкентай күшігім бар. Мысығым мен күшігім жақсы достар. Мен күшігіме әр түрлі тамақ беремін. Менің мысығым ұйықтағанды жақсы көреді.

Сілтемелер
«Қазақстан»: Ұлттық энцклопедия / Бас редактор Ә. Нысанбаев – Алматы «Қазақ энциклопедиясы» Бас редакциясы, 1998 ISBN 5-89800-123-9, III том

Санат:Лингвистика
Санат:Етістіктің грамматикалық категориялары